tartuNLP/wikipedia-smugri-20251201 huggingface dataset:
Marianna Saar

Marianna-Heleene Saar (1969. aastani Lepik; 28. jaanuar 1934 Viljandimaal – 1. september 2025) oli eesti botaanik ja muruteadlane.
Elulugu.
Marianna-Heleene Saar oli talupidaja tütar.
Saar õppis 1948–1950 Tallinna Õpetajate Instituudis (eksmatrikuleeriti poliitilistel põhjustel), lõpetas 1955 Olustvere Põllumajandustehnikumi, 1960 Eesti Põllumajanduse Akadeemia agronoomiateaduskonna ning 1966 Tallinna Botaanikaaias aspirantuuri. 1971 kaitses ta Eesti Teaduste Akadeemia juures põllumajanduskandidaadi kraadi väitekirjaga "Eesti NSV murude botaaniline koosseis ja murutaimede reageerimine niitmisele".
1960–1962 oli ta Paide rajooni põllumajandusettevõtteis agronoom ja tootmisvalitsuse inspektor-organisaator, 1966–1971 Tallinna Botaanikaaia nooremteadur, 1971–1979 ja 1989–1992 vanemteadur, 1979–1989 haljastuse ökoloogia sektori juhataja. Aastast 1993 oli ta vabakutseline konsulent, ühtlasi oli ta 1995–1998 Loo Keskkooli, 1998–2000 Tallinna Arte Gümnaasiumi, 2000–2005 Tallinna Sõle Gümnaasiumi ja aastast 2001 ka Paldiski Gümnaasiumi bioloogiaõpetaja. 1997 lõi ta koos pojaga haljastusfirma OÜ Murumari, mille tegevusvaldkond on vaipmuru kasvatamine, murukatuste ja jalgpalliväljakute ehitamine ning haljastusalane nõustamine.
Teadustöö.
Tema peamised uurimisvaldkonnad olid: murukasvatus, niiduteadus ja geobotaanika. Ta on uurinud murude liigilist koostist ning taimekoosluste (murud, puisniidud, metsa alustaimestik) vastupidavust tallamisele ja niitmisele, linnahaljastuse struktuuri ja ökoloogia efektiivsust, ka paepealseid puisniite ja vanade parkide (sh Kadrioru pargi) rohttaimekooslusi.
Ta on töötanud välja linnamurude klassifitseerimise alused, katusemurude ja lillemurude rajamise põhimõtted ning vaipmuru kasvatamise tehnoloogia Eesti oludes. Saar võttis osa Lääne- ja Põhja-Eesti parkide (sh Kadrioru pargi) kompleksuuringutest ning loodusmaastike taimkatte uurimisest Vilsandi ja Vesiloo saarel.
Teoseid.
Ta avaldas üle 60 teaduspublikatsiooni, sh 3 monograafiat ning arvukalt aimeartikleid.
Murud

Murud (malai keeles "Gunung Murud") on Malaisias Kalimantani saarel olev 2438 m kõrgune mägi. Murud on Tama abu aheliku kõrgeim tipp ja Sarawaki osariigi kõrgeim mägi .
Uusjäätumine

Uusjäätumine ("Neoglaciation", "Neoglacial period") on viimased 4000 aastat Hilis-Holotseenis kestnud Maa kliima jahenemise periood, mida iseloomustavad mäeliustike suure kasvu ja taganemise perioodid. 
Uusjäätumine algas pärast Holotseeni kliimaoptimumi. Selle lõpuks peetakse soojenemise algust 20. sajandi lõpupoolel.
Saint George's

Saint George’s on Grenada pealinn ja suurim linn, Saint George’si valla keskus. Asub saare edelarannikul hobuserauakujulise lahe kaldal.
Ajalugu.
Linna asutasid prantslased 1650.
2004. aastal põhjustas linnas purustusi orkaan Ivan.
Intensiivpõllundus

Intensiivpõllundus on majandamisviis, mis püüab saada pinnaühikult kõrgeid saake ning teeb seda ulatuslikult põllumajandusmasinaid, väetisi, keemilisi ja muid tõrjevahendeid kasutades. 
Intensiivpõllunduse puhul kujundatakse ökosüsteem ümber nii, et enamik seal varem elanud liike kas hävitatakse või tõrjutakse välja, mistõttu intensiivmajandatavatel aladel on väga vähe looduslikku mitmekesisust ehk elurikkust.
Alternatiiviks intensiivpõllundusele on ekstensiivpõllundus, sealhulgas mahepõllundus.
Pestitsiid

Pestitsiid on aine või ainete segu, mille eesmärk on kahjurite rünnaku ennetamine, kahjurite hävitamine, nende eemale peletamine või nende mõju leevendamine. 
Pestitsiidid on enamasti keemilised ühendid, kuid nendena võidakse kasutada ka bioloogilisi vahendeid (nt viirused, bakterid). Kahjuritena võidakse seejuures käsitleda putukaid, taimehaigusi, umbrohtusid, molluskeid, linde, imetajaid, kalu, ümarusse või mikroobe, mis kahjustavad vara, tekitavad ebameeldivusi või levitavad haigusi. Kuigi pestitsiidid on välja töötatud inimestele kasu toomiseks, on paljude pestitsiidide kasutamisel soovimatuid kõrvaltoimeid, nagu mürgisus inimestele või teistele loomadele. Püsivaid orgaanilisi saasteaineid käsitleva Stockholmi konventsiooni järgi on üheksa kaheteistkümnest kõige ohtlikumast ja püsivamast orgaanilisest kemikaalist pestitsiidid. Taimed kaitsevad ennast ka ise biokeemiliste pestitsiididega ehk endas sisalduvate alkaloidide abil. 
Kemikaalidest pestitsiide liigitatakse järgmiselt:
Rahvusvaheline Ühekereliste Avatud Klasside Liit

Rahvusvaheline Ühekereliste (purjejahtide/kiiljahtide/purjekate) Avatud Klasside Liit (inglise keeles IMOCA – "International Monohull Open Classes Association") on rahvusvaheline võistluspurjetamise liit, mis korraldab ühekereliste jahtide reeglistikku, mille järgi jahid kavandatakse, ehitatakse ja mõõdetakse ning mille järgi nad hiljem võistlevad. 2010. aasta seisuga on karbireeglite järgi olnud kasutusel kolm klassi:
Neile klassidele peeti 2002. aastal regatt The Around Alone.
2010. aasta Velux 5 Oceans regatil on võetud kasutusele klassinimi Eco 60, mis peaks hõlmama Open 60 jahte, mis on valminud enne jaanuarit 2003. Paljud tänapäevased Open 60 klassi purjetajad on alustanud purjetamist väiksemas kastireeglitega klassist Mini Transat 6.50.
Val-de-Marne'i departemang

Val-de-Marne'i departemang on 2. järgu haldusüksus (departemang) Prantsusmaal Île-de-France'i piirkonnas. Ta asub Pariisist kagus.
Departemang on nime saanud Marne'i jõe järgi. Nimi tähendab Marne'i oru departemangu.
Val-de-Marne'i departemang moodustati 1968. aastal Seine'i ja Seine-et-Oise'i departemangu osadest.
Departemang jaguneb halduslikult:
Val-de-Marne'i kolm ringkonda jagunevad:
Vaata ka.
Val-de-Marne'i departemangu haldusüksuste loend
2010.–2011. aasta maailma karikasari mäesuusatamises

2010.–2011. aasta maailma karikasari mäesuusatamises on 45. ametlik maailma karikasarja hooaeg. Esimene MK-etapp toimus 23. oktoobril 2010 Austrias Söldenis ja viimane peeti 19. märtsil 2011 Šveitsis Lenzerheideis.
Mehed.
MK-sarja lõplik paremusjärjestus.
 
Naised.
MK-sarja lõplik paremusjärjestus.
Buguruslan

Buguruslan on linn Venemaal Orenburgi oblastis, Buguruslani rajooni keskus. 
Linn on rajatud 1748. aastal. Linnaõigused sai 1781. aastal.
Buguruslanis sündis Iisraeli peaministri Ehud Olmerti isa Mordechai Olmert.
Miķeļtornis

Miķeļtornis () on liivi küla ("mazciems") Kuramaal Lätis. Küla asub Ventspilsi piirkonnas Tārgale vallas. Külas asub Miķeļtornise bussipeatus.
Külas asub kirik (kus 1930. aastatel pidas liivikeelseid teenistusi Helle Kalervo Erviö). Küla suurim ehitis on aastal 1884 ehitatud 62 meetri kõrgune Miķeļbāka tuletorn. Kuni Läti iseseisvumiseni kuulus küla Pope mõisale.
Muinsuskaitse all on Cīruļi muinaskalmed. Ka küla lõunapiiril asuv Nabeļkalnsi piirimägi on regionaalse kaitse all. Küla jääb Ovīši hoiualale.
GRU Spetsnaz

GRU Spetsnazi üksused olid NSV Liidu relvajõudude (NSV Liidu Relvajõudude Kindralstaabi Luure Peavalitsuse) ja on Venemaa Föderatsiooni Relvajõudude Kindralstaabi GRU eriettevalmistusega spetsialiseeritud luure- ja diversiooniväeosad.
NSV Liidu relvajõudude koosseisus 24. oktoobril 1950 loodud NSV Liidu Kindralstaabi Sõjaväeluure Peavalitsuse (GRU) alluvusse NSV Liidu relvajõudude eriettevalmistusega ja eriülesannetega – Spetsnazi "подразделения специального назначения" relvaüksused.
Moodustatud 46 GRU Spetsnaz roodu olid ametliku versiooni kohaselt mõeldud NATO riikide tuumapeadega varustatud liikuvate raketiseadeldiste (MGR-3 Little John, MGM-1 Matador, MGM-52 Lance, MGM-29 Sergeant ja MGM-31 Pershing) hävitamiseks ning luure- ja diversioonioperatsioonideks vaenlase tagalas.
NSV Liidu õitsengu tippajal oli NSV Liidu relvajõududes 24 eriotstarbelist ründeüksust, kuhu kuulus ligi 25 000 eriettevalmistusega sõjaväelast, kes oma ettevalmistuse poolest ületasid NSV Liidu õhudessantvägesi ("VDV") kvaliteedilt.
Eriotstarbelised brigaadid.
NSV Liidu Relvajõudude Kindralstaabi Luure Peavalitsuse eriotstarbelised brigaadid ("отдельные бригады СпН ГРУ").
Eriotstarbelise brigaadi koosseisu kuulusid järgmised allüksused:
Luurepataljoni koosseisus oli 3 luureroodu ja 1 siderood. Luureroodus ("рота разведки") oli 4 jagu ("отделения"), milles 9 inimest igaühes. Lahingu ja õppeülesannete täitmisel moodustati luurediversioonigrupid, kuhu kuulusid rühmaülem, 2 inimest sideroodust ja jao isikkoosseis. Brigaadi isikkoosseisust oli võimalik moodustada 48 ja pataljoni isikkoosseisust 12 luurediversioonigruppi.
Venemaa Föderatsiooni sõjaväeluure eriotstarbelised brigaadid ("отдельные бригады СпН ГРУ").
&lt;table&gt;&lt;tr valign=top&gt;&lt;td&gt;
Reorganiseerimisplaanide käigus saadeti 2009. aastal laiali Venemaa relvajõududes läbiviidavate koondamiste raames Berdskis asuv 67. spetsnazi brigaad ning Asbestis asunud 12. brigaad ja Samaras asunud 3. brigaad.
Venemaa Föderatsiooni Sõjalaevastiku koosseisus on veel täiendavalt 4 mereväe spetsnazi luurepunkti:
Luure peavalitsusele allusid ka Venemaa keskvõimule lojaalsetest tšetšeenidest moodustatud Spetspataljon Ida (Sulim Jamadajev) ja Spetspataljon Lääs, mis osalesid sõjategevuses Tšetšeeni sõjas ("спецбатальоны «Восток» и «Запад»"), Põhja-Kaukaasia sõjaväeringkonnas.
Hron

Hron (saksa keeles "Gran", ungari keeles "Garam") on jõgi Slovakkias, Doonau vasakpoolne lisajõgi.
Hron saab alguse Slovaki Maagimäestikust Slovaki paradiisi rahvuspargist 1946 m kõrguse mäe Kráľova hoľa jalamilt 935 m kõrguselt merepinnast. Ta suubub Doonausse Štúrovo juures 100 m kõrgusel merepinnast, nii et tema lang on 835 m. Jõe pikkus on 298 km ja valgla on 5453 km², mis moodustab 11% Slovakkia pindalast.
Ülemjooksul voolab Hron läände. Temast põhja poole jääb Madal-Tatra, mille kõrgeim tipp on 2024 m kõrgune Chopok, ja tema vastas Hronist lõunas asub 1458 m kõrgune Pol'ana. Hron läbib Brezno ja Banská Bystrica ja pöördub seal lõunasse, sest edasiminekut takistab Suur-Fatra, aga Zvolenis suundub taas läände. Žiaris nad Hronom pöördub jõgi edelasse ja Žarnovicas lõunasse. Niimoodi teeb ta veerandkaare ümber 1009 m kõrguse Sitno mäe. Ta jõuab pärast Levice läbimist Štúrovo juures Doonausse.
Hroni vooluhulk on suudmes keskmiselt 53,7 m³/s. Suurim mõõdetud vooluhulk on 1050 m³/s ja vähim mõõdetud vooluhulk on 7,6 m³/s.
Hroni mainis juba 170. aastal Rooma keiser Marcus Aurelius teoses "Iseendale", mille ta osaliselt kirjutas Hroni ääres sõjakäigul viibides. Ta nimetas jõge Granuseks. Hroni mainiti keskajal esimest korda 1075 nimega Gron.
Alates 17. sajandist kuni 1930. aastateni kasutati jõge palkide parvetamiseks.
Mansi keel

Mansi keel (vananenud nimi "voguli keel") on Lääne-Siberis elavate manside räägitav soome-ugri keel. 
Seda räägitakse Venemaal Obi jõe ja tema lisajõgede ääres, peamiselt Handi-Mansimaal ja Sverdlovski oblastis. 
1989. aasta rahvaloenduse andmetel rääkis Venemaal mansi keelt 3184 inimest. 2010. aasta rahvaloenduse andmetel oli neid vaid 938.
Mansi keelt peetakse tõsiselt ohustatud keeleks. 
Mansi keel kuulub soome-ugri keelte ugri keelte rühma obiugri harusse. Keel on jaotunud neljaks peamiseks murdeks (ida-, lõuna-, lääne- ja põhja-mansi), mis on üksteisest niivõrd erinevad, et nende rääkijad ei saa teineteisest aru. Lõuna- ja lääne-mansi murded on välja surnud. 
Mansi kirjakeel põhineb põhja-mansi murde Sosva murrakul. Mansi kirjakeelele on tüüpiline fikseeritud sõnade järjekord. Lauseehituses on oluline osa määr- ja kesksõnadel. 
Esimene kirjateos avaldati 1868. aastal. 1937. aastal võeti kasutusele kirillitsal põhinev kiri.
Hääletu kevad

"Hääletu kevad" (ingliskeelne originaal "Silent Spring") on Rachel Carsoni 1962. aastal ilmunud aimeraamat.
Teoses käsitletakse põllumajanduses kasutatavate kemikaalide hukutavat mõju ökosüsteemidele. Peamise tähelepanu all on pestitsiidide ja eriti DDT toime. Raamatul on olnud erakordselt suur ülemaailmne mõju, see oli üks laialdase keskkonnakaitse kujunemise võtmetekste.
Eesti keeles.
Eesti keeles ilmus "Hääletu kevad" 1968. aastal kirjastuse Valgus väljaandel Ain Raitviiru tõlkes.
Rõuge Ratasjärv

Ratasjärv (ka "Rõuge Ratasjärv, Rattajärv, Rattaaluse järv") on järv Võrumaal Rõuge vallas.
Asub Haanja looduspargis.
Donatella Versace

Donatella Versace (sündinud 2. mail 1955 Reggio Calabrias) on itaalia moedisainer.
Ta sündis neljalapselise pere noorima lapsena. Tema isa töötas rikaste varahaldurina. Vanem õde Tina suri 12-aastaselt, kuna sai teetanust põdedes vale ravi. Lisaks olid tal vennad Gianni ja Santo Versace.
1970. aastate keskel hakkas Donatella oma venna Gianni eeskujul Firenzes rõivadisaini õppima. Gianni rajas moe-ettevõtte Versace. Algul soovis Donatella töötada selle suhtekorralduse alal, aga Gianni leidis, et Donatella on talle vajalikum muusa ja kriitikuna. 1980. aastatel lõi Gianni Donatellale pühendatud lõhnaõli Blonde ja andis talle eraldi kaubamärgi Versus. See kuulub Versace kontserni.
Donatella Versace oli abielus USA modelli Paul Beckiga. Abielust sündis kaks last, tütar Allegra (1986) ja poeg Daniel (1989).
15. juulil 1997 tappis Andrew Cunanan Gianni Versace. Viimasel polnud lapsi ning suure osa tema varast pärisid Donatella ja tema lapsed. Allegra päris moeimpeeriumist poole, Donatella viiendiku ja Santo ülejäänu. Daniel päris Gianni kunstikogu. Donatella sai ettevõtte juhiks ja kuni oma laste 18-aastaseks saamiseni nende vara hooldajaks. Kunstikogu on praeguseks müüdud.
Donatella Versace on tuntud selle poolest, et ta ei kasuta oma rõivamudelite esitlemisel elukutselisi modelle, vaid muudel elualadel tuntuks saanud inimesi. Tema rõivaid on reklaaminud näiteks Jennifer Lopez, Madonna, Christina Aguilera, Jonathan Rhys Meyers, Demi Moore ja Beyoncé.
Donatella Versace juhtimisel on ettevõte Versace laienenud teistelegi tegevusaladele. 2000 avati Austraalias Queenslandis Gold Coastis hotell Palazzo Versace. 2011 avatakse Dubais järgmine Palazzo Versace. Dubais asuv hotell Burj al-Arab on sisustatud Versace mööbliga.
Gametofüüt

Gametofüüt on elutsükli haploidses faasis olev taim.
Gametofüüdid moodustavad gameete. 
Sammaltaimedel on gametofüüt lehtedega ja võrreldes sporofüüdiga pikaealine. Katteseemnetaimedel on vastupidi: gametofüüt on lühiealine, lehtedega elutsüklifaasiks on neil hoopis sporofüüt.
Caduceus

Caduceus ehk heeroldikepp ehk saadikukepp ehk kerykeion on kahe mao kujutisega kepp, mida kandsid jumalate teadetekandjad Hermes, Iris ja Mercurius. 
Alkeemikute väitel visanud jumalate käskjalg Mercurius oma võlukepi kahe võitleva mao vahele. Maod keerdusid selle ümber, moodustades Mercuriuse heeroldikepi, mis sümboliseeris kahte vastandlikku tasakaalustatud jõudu.
Esialgu rahu, hiljem ka kaubanduse ja majanduse sümbol.
Herbert Hahn

Herbert Hahn (5. juuni 1890 Pärnu – 20. juuni 1970 Stuttgart) oli saksa õpetaja ja antroposoof.
Elukäik.
Herbert Hahn kasvas Mecklenburgist sisserännanud linnaaedniku Carl Wilhelm Hahni († 1905) ja Riiast pärit naise Pauline viienda lapsena Pärnus tolleaegse Venemaa Liivimaa kubermangus. Peres räägiti saksa keeles, koolis eesti ja vene keeles.
1907–1913 õppis ta Tartus, Heidelbergis, Pariisis ja Berliinis filoloogiat, aastal 1921 kaitses kraadi Rostocki ülikoolis. Jaanuaris 1909 kohtus Hahn esimest korda Rudolf Steineriga. Kolm aastat hiljem astus ta Teosoofia Ühingu liikmeks. Pärast seda, kui ta suvel 1912 oli saanud vene keele õpetaja diplomi, töötas ta prantsuse keele õpetajana erakoolis Mariupolis ja sooritas 1914 Moskvas gümnaasiumiõpetaja eksami. Septembris 1913 abiellus ta Ladenburgist pärit Emely Hasselbachiga. Neil sündis aastani 1924 neli poega. Pärast sõja puhkemist suvepuhkusel 1914 Saksamaal sai temast Saksa kodanik ja ta teenis alates 1915 sõjaväes tõlgina.
Alates 1919 töötas Hahn esimeses Waldorfi koolis Stuttgardis: algul prantsuse keele õpetajana, siis 1921–1927 klassiõpetajana, lõpuks saksa keele ja ajaloo õpetajana ülaastmes. Saanud Steinerist juhised „vaba kristliku religiooniõpetuse“ sisseseadmiseks (lastele, kes ei kuulu konfessioonidesse), pidas ta 1920 koolis esimese „pühapäevatalituse“. 1931–1939 õpetas ta Haagis Vrije koolis Hollandis.
Teises maailmasõjas võeti ta taas tõlgiks ja läks seejuures pärast 25 aastat jälle Venemaale. 1943 abiellus ta kolleeg Maria Uhlandiga (1893–1978). Pärast sõja lõppu pöördus ta tagasi taasasutatud Stuttgardi Waldorfi kooli, kus töötas kooli mitteametliku juhatajana ja õpetajana kuni pensionile jäämiseni 1961. Tema kirjandusteostest võib esile tõsta mälestusi Rudolf Steinerist ja peateosena "Euroopa geeniusest" „antroposoofilise rahvastikupsühholoogia visandit“.
Permikomi keel

Permikomi keelt ("перем коми кыв" /ˈperem ˈkomi kɨv/ või "коми-пермяцкӧй кыв" /ˈkomi perˈmʲackəj kɨv/) räägitakse Venemaal Permi krais Permikomi ringkonnas Kama jõgikonna aladel. Permikomi keelt räägivad permikomid.
Permikomi keel kuulub soome-ugri keelte hulka ning on väga lähedane sürjakomi keelele. 
Permikomi keele kirjutamisel kasutatakse komi keelele kohandatud kirillitsat. 
Keel on vene keele kõrval Permikomi ringkonnas ametlikuks keeleks.
Permikomi keelt peetakse ohustatud keeleks.
2012. aastal ilmus Venemaal permikomi keeles 4 nimetust raamatuid ja brošüüre kogutiraažiga 4100 eksemplari.
=Tähestik=
Grammatika.
Küsisõnad.
Мый "mis", кин "kes", кытöн, кыт, кыті "kus", кытчö "kuhu", кытicь "kust", кöда "kumb, mis, milline", кöр ("põhja" кор) "millal", мыля "miks", мымда "kui palju".
Bessermani murre

Bessermani murre (ka bessermani keel) on udmurdi keele murre, mida on sajandite vältel tugevalt mõjutanud tatari keel.
Bessermane (vene keeles бесермяне, udmurdi keeles бесерманъёс, tatari keeles бисермәннәр/"bisermännär") oli 1926. aastal 10 000, kuid 1989. aasta rahvaloenduse ajal oli neid Venemaal 3122, neist Udmurtias 2998. Rahvaarvu sellise languse põhjustas asjaolu, et alates 1930. aastatest on bessermane rahvuse määramisel nii passi väljastamisel kui rahvaloendustel arvatud nii udmurtideks kui tatarlasteks. Alles 1992. aasta juulis võttis Udmurtia Vabariigi Ülemnõukogu vastu otsuse "Bessermani rahva ajaloolise nime taastamisest".
Bessermani keelt räägitakse Põhja-Udmurtias Tšeptsa ja selle lisajõgede ääres. Kümnes külas räägitakse ainult bessermani keelt, 41 külas kasutatakse ka vene keelt.
Mõned bessermani traditsioonid erinevad udmurdi traditsioonidest Volga-Bulgaaria ja Kaasani kaganaadi aegse islami mõju tõttu. Ka bessermanide enesenimetus tuleb türgi ja pärsia keele vahendusel araabia sõnast "muslim", mis sõna otsese mõttes tähendab 'kuulekas, alandlik'. Sellegipoolest ei anna etnograafilised ega ajaloolised andmed alust väita, et bessermanide eellased oleksid massiliselt islamit järginud.
Kollaps (täpsustus)

"Kollaps" on eri valdkondades kasutatav termin:
Heinrich Christian Metzhold

Heinrich Christian Metzhold (8. detsember 1676 Dannheim – 13. juuli/24. juuli 1730 Pärnu) oli Eesti vaimulik.
Metzhold sündis Dannheimis (praeguse haldusjaotuse järgi Ilm-Kreisis Tüüringi liidumaal). Immatrikuleerus 16. juulil 1700 Academia Gustavo-Carolinasse (Pärnu ülikooli).
Oli aastatel 1701–1710 Saaremaa Jaani koguduse õpetaja. Aastatel 1711–1730 oli ta Audru Püha Risti koguduse õpetaja, hooldades aastatel 1713–1722 vikaarina Pärnu-Jakobi kogudust ja aastal 1719 Tõstamaa Maarja kogudust.
Isiklikku.
Tema vend Johann Quirinius Metzhold oli Kuressaare Laurentiuse koguduse õpetaja ja Saaremaa superintendent.
Mordva keeled

Mordva keeled (vene keeles мордовские языки, ametlik venekeelne termin ersa ja mokša keelepaarile) on uurali keelte alarühm, mis koosneb lähedastest ersa ja mokša keelest. Varem peeti neid keeli lihtsalt "mordva keeleks".
2010. aasta rahvaloenduse andmetel valdas Venemaal mordva keeli 431 692 inimest. Mordva Vabariigi elanikest valdas mordva keeli 196 160 inimest (23,6% elanikkonnast).
Fonoloogia, sõnavara ja grammatika erinevuste tõttu ei mõista ersad mokša keelt ja vastupidi, mistõttu nad kasutavad omavahelises suhtlemise vene keelt. Suhtlemist takistab ka eelarvamus, et kuna nad räägivad eri keeli, siis ei ole vastastikune arusaamine võimalik, kui kumbki oma keelt räägib.
Mõlemal mordva keelel on oma kirjakeel. Ersa kirjakeel moodustati 1922. aastal ja mokša oma 1923. aastal.
Fonoloogilised erinevused keelte vahel:
Vivienne Westwood

Vivienne Westwood (sünninimi "Vivienne Isabel Swire"; 8. aprill 1941 Tintwistle – 29. detsember 2022 London) oli Suurbritannia moekunstnik ja ettevõtja. 
Westwood jõudis laiema avalikkuse ette 1960. aastate lõpus, kui hakkas hilisema punkansambli Sex Pistols mänedžeri Malcolm McLareniga Londoni südames King's Roadil avatud poe tarbeks ekstsentrilisi riideid looma. Selle tõttu tuntakse teda eelkõige kui pungi ja "new wave"'i stiili tavamoodi toojat. 
Koos tuntuse laienemisega avas Westwood esmalt neli poodi Londonis ning laienes nendega siis üle Suurbritannia ja maailma. 1980. aastail eksperimenteeris ta šotiruudulise riide ja pintsakutega ning jõudis 18. sajandi kurtisaanide siluettidest innustust saanud korsettideni, mille järgi teda tänapäeval tuntakse.
Elulugu.
Vivienne Isabel Swire sündis 8. aprillil 1941 Inglismaal Derbyshire'i krahvkonnas Tintwistle'i külas Gordon ja Dora Swire perre. 1958. aastal, kui ta oli 17-aastane, kolis pere Londonisse. Algul õppis ta Harrow' kunstikoolis ja Westminsteri ülikoolis kunsti, kuid lahkus pärast esimest semestrit motivatsiooni puudumise tõttu. Ta sai tööd vabrikus ning omandas õpetajakutse. Temast sai algklasside õpetaja.
1962. aastal tutvus ta Derek Westwoodiga. Nad abiellusid 21. juulil 1962. 1963. aastal sündis poeg Benjamin (Ben) Westwood. Nad lahutasid aastal 1965. Vivienne Westwoodi elukaaslaseks sai Malcolm McLaren ning 1967. aastal sündis neil poeg Joseph Corré. 
Westwood jätkas 1971. aastani töötamist õpetajana, aga hakkas samal ajal looma riideid McLareni poe jaoks. Pärast punkbändi Sex Pistols sündi kasvas ka nende kuulsus, sest bändiliikmed kandsid Westwoodi ja McLareni loomingut. 
1970. aastate lõpus hakkas Sex Pistolsi kuulsus hääbuma ning Westwood otsustas teha kannapöörde. 1981. aastal esitles ta Londonis oma esimest kollektsiooni "Pirate". Järgnesid eksperimendid õhuliste pluuside, šotiruudulise riide, nn "mini-crini" ning meeste- ja naistemoe kokkusobitamisega. 1992. aastal jõudis ta moeetendusega "Nostalgia of Mud" Pariisi. 1989. aastal nimetati ta ainsa naisena maailma moekunstnike esikuuikusse.
1992. aastal, kümmekond aastat pärast McLareniga lahkuminekut abiellus Westwood oma endise õpilase Andreas Kronthaleriga. 1996. aastal esitles ta esimest meestekollektsiooni ja 1998. aastal parfüüme.
Tähtsus moeajaloos.
Vivienne Westwoodi tuntakse mitme märgilise tähtsusega uuenduse kaudu.
Tunnustus.
Vivienne Westwoodi nimetati Suurbritannia aasta moedisaineriks aastail 1990 ja 1991.
1992. aastal nimetas kuninganna Elizabeth II Westwoodi Briti impeeriumi ordu ohvitseriks (OBE). 2006. aastal ülendati ta teenete eest moevallas daamkomandöriks (DBE).
Permi keeled

Permi keeled on soome-ugri keelkonna alarühm. Neid räägitakse Uurali mäestikus ja sellest läände jääval alal Venemaal.
Fonoloogia.
Komi ja udmurdi kirjakeeled kasutavad mõlemad seitsme täishääliku süsteemi: /i ɨ u e ə o a/. Nad ei kasuta täpselt sama süsteemi, sest algpermi keeles oli arvatavalt 15 täishäälikut. Algpermi vokalismi taastamine ja selle areng alguurali keelest on olnud keeruline teema.
Sugulus ja sõnavara.
Permi keeled on väga lähedased eelkõige sõnavara poolest. 
Keeli eristavad üksteisest järgmised tunnused:
Ume saami keel

Ume saami keel on saami keel, mida räägitakse Rootsis ja varem ka Norras. See on hääbuv keel, mida räägib emakeelena alla 10 inimese, kellest suurem osa elab Umeå jõe ääres Arjeplogi valla põhjaosas ja Arvidsjauri vallas.
Grammatika.
Konsonantide vältevahetus.
Erinevalt Ume saami lõunanaabrist lõunasaami keelest kasutab Ume saami keel konsonantide vältevaheldust. Astmevaheldus on piiratum kui põhjasaami keeles, sest see ilmneb ainult pärast pikki täishäälikuid või diftonge. Lühikesele täishäälikule järgnev kaashäälik ei osale vältevahelduses.
Verbid.
Isikud ja grammatilised arvud.
Ume saami keeles on tegusõnad kolmes isikus:
Ume saami keeles on kolm grammatilist arvu: ainsus, kaksus (duaal) ja mitmus.
Kõneviis.
Ume saami keeles on kaks kõneviisi:
Eitusverb.
Ume saami keeles on sarnaselt soome, eesti ja muude saami keeltega eitusverb. Ume saami keeles pöördub negatiivne verb vastavalt kõneviisile (kindel, käskiv), isikule (esimene, teine, kolmas) ja arvule (ainsus, kaksus, mitmus)
Kirjasüsteem.
Ume saami keel oli esimene saami keel, mida kasutati laialdaselt kirjutamiseks. Uus Testament avaldati Umeå saami keeles 1755 ning esimene saamikeelne Piibel oli Umeå saamikeelne (1811). 2016. aastal kinnitati umesaami ortograafia.
2018. aastal ilmus umesaami-rootsi-umesaami sõnaraamat.
Keelenäide.
Båtsuoj-bieŋjuv galggá báddie-gietjiesna álggiet lieratit. De tjuavrrá jiehtja viegadit ráddiesta ráddáje jah nav ájaj livva-sijiesna, guh jiehtják súhph. Die galggá daina báddie-bieŋjijne viegadit bijrra ieluon, nav júhtie biegŋja galggá vuöjdniet gúktie almatjh gelggh dahkat. Lierruo-biegŋja daggár bälij vánatallá ieluon bijrra ja ij akttak bijgŋuolissa luöjtieh. Die måddie bálliena daggár biegŋja, juhka ij leäh ållást lieratuvvama, die butsijda válldá ja dulvada. De daggár bälij tjuavrrá suv báddáje válldiet jah slåvvat.
Akkala saami keel

Akkala saami keel on saami keel, mida räägiti saami külades A´kkelis ja Ču´kksuâlis Venemaal Koola poolsaare sisemaal Kovdori rajoonis. 
Varem arvati ekslikult, et Akkala saami keel on kildinisaami murre, hiljuti on teada saadud, et Akkala saami keel on kõige lähedasem läänenaabrite koltasaami keelele.
Viimane Akkala saami keele kõneleja Marja Sergina suri 29. detsembril 2003 ja nüüdseks on keel välja surnud. Akkala saami keelest on kõige vähem dokumentaaljäädvustusi võrreldes teiste saami keeltega.
Round Table

Round Table on heategevuslik organisatsioon ja rahvusvaheline klubi, mis ühendab noori mehi vanuses 18–40 eluaastat. Suurbritannias ja Iirimaal on vanusepiir tõstetud 45. eluaastani. Klubi asutati 1927. aastal Norwichis Inglismaal. Tänaseks tegutseb klubi 45 riigis, sealhulgas Eestis, ja sellel on kokku üle 34 000 liikme. Eestis tegutseb 13 klubi 150 tegevliikmega.
Kaksus

Kaksus ehk duaal on grammatiline arv, mis esineb mõnes keeles kõrvu ainsuse ja mitmusega. Noomeni puhul näitab kaksus kahele entiteedile. Tegusõna puhul näitab kaksus kahte või muul kombel kaksuslikku subjekti. 
Ainsuse ja mitmuse kõrval esineb kaksus näiteks saami keeltes (ainult asesõnadel, tegusõnadel ja omastusliidetel), inuktituti keeles, samojeedi keeltes, obiugri keeltes, sloveeni ja heebrea keeles.
Keeles, kus esineb kaksus, on tüüpiline asesõnade süsteem järgmine: mina, sina, tema, mina koos sinuga, mina koos temaga, sina koos temaga, nemad kaks, meie, teie ja nemad. See võib isegi keerukam olla, näiteks kui keeles esineb grammatiline sugu.
Nikolai Adolf Tomberg

Nikolai Adolf Tomberg (15. juuni / 27. juuni 1856 Tudulinna – 7. november 1939 Danzig) oli eesti vaimulik.
Tomberg õppis Tartus gümnaasiumis. Tartu ülikooli usuteaduskonnas õppis ta aastatel 1876–1882. Oli prooviaastal Iisaku koguduses Georg Albert Rudolf von Hippiuse juures. Ordineeriti 31. juulil 1883 Tartus õpetajaks.
Oli aastatel 1883–1885 Tartu Maarja koguduse abiõpetaja ja 1885–1887 Eestimaa vikaarõpetaja. Aastatel 1887–1920 oli ta luterlik vaimulik Kamenets-Podolskis, aastatel 1920–1921 vaimulik Novaja-Saratovkas (Peterburi lähedal). Aastatel 1926–1931 oli ta luterlik vaimulik Žitomiris. Opteerus Eestisse, elas seejärel emeeritusena Tartus. Lahkus aastal 1939 Saksamaale, kus ta varsti pärast seda Danzigis suri.
Isiklikku.
Tema vend Christoph Dietrich Georg Tomberg oli Vaivara koguduse õpetaja, vend Oskar Ernst Emil Tomberg oli Jõelähtme Püha Neitsi Maarja koguduse õpetaja. Ta oli kaks korda abielus. Esimene abikaasa oli Marie Emilie (snd Bauer; 1863–1900); teine abikaasa oli Marie (snd Mickwitz). Abikaasa isa oli arhitekt Edmund Mickwitz, vanaisa Eugen Mickwitz oli Pilistvere Andrease koguduse õpetaja.
Sotsiaalne kollaps

Kollaps (sotsiaalne) on inimajaloos tsivilisatsioonide ja kultuuride kokkuvarisemine. Tänapäeval kasutatakse üha enam nimetust "ühiskondlik kollaps", mis võib tähendada järsku ühiskonna kollabeerumist (kokkuvarisemist) kui ka pikaldasemat langust ja hääbumist. Kuna tegemist on iga kultuuri ja tsivilisatsiooni jaoks olulise probleemiga, siis on selle mõiste kujunemisel ja käsitlusel pikk ajalugu. "Meile eelnevate tsivilisatsioonide läbi teame me nüüd, et oleme surelikud," ütleb selle kohta Paul Valery.
Uuritava ainesena on kollaps seotud antropoloogia, ajaloo, sotsioloogia, poliitika ja teiste ainevaldkondadega ning viimasel ajal kastruktuuriteadustega. Nende hulgas kompleksseid süsteeme käsitleva süsteemiteooria ja katastroofiteooriaga. Kollapsiga on tihedalt seotud mõisted elutsükkel, kriis, katastroof ja anarhia.
Kollapsi käsitluse lühilugu seda käsitleva kirjanduse põhjal.
Ühiskonna kollapsi teema maailmalõpuna (koos viimsekohtuga) on läbi aegade olnud üks olulistest müütide, mütoloogiate ja religioonide teemadest, aga ka tänapäevase meedia ja kultuuri teemadest. Selle suhtes on oma vaateid avaldanud olulisimad antiikfilosoofid (Aristoteles, Platon) ja ajaloolased (Polybos). Teadusliku ajaloouurimise eelkäija võib nimetada Abd Al-Rahmani (1332–1406) "Al-Maqaddima" ("Ajaloo sissejuhatus"). Kollapsi käsitlemisele läänes pani toeka aluse Edward Gibbon'i poolt 1776–1788 avaldatud mahukas uurimus "The Decline and Fall of the Roman Empire". See käsitleb Rooma kollapsit ja selle nelja põhjust. Rooma all pidas ta silmas ka ennast Roomaks nimetanud Bütsantsi.
20. sajandi algul kirjutas Oswald Spengler ringlusseläinud mõistet "allakäik" kasutades oma raamatu "Õhtumaa allakäik" (inglise "The Decline of the West", 1926; 1928), kus oli juttu juba kaasaegse Lääne ühiskonna allakäigust ja langusest. Üheks mahukaimaks ja selgemaiks – ehkki üldistamisele omase üksikuid eristavate piirjoonte ähmastumiste hinnaga – tsivilisatsioonide käsitluseks on seniajani Arnold J. Toynbee "A Study of History". Töö käsitles ka kollapsi küsimust. 1988 ilmusid Nõukogude Liidu ja idablokki kollapseerumise ajal juba kolm kollapsi loomust käsitlevat raamatut: Norman Yoffee ja George L. Cowgill "The Collapse of Ancient States and Civilizations", Shmuel N. Eisenstadti "The Collapse of Ancient States and Civilizations" ja Joseph A. Tainteri "The Collapse of Complex Societies". Kuidas meie ka kõige paremad plaanid nurjuvad, leidis käsitlemist 1998. aastal ilmunud James C. Scotti "Seeing Like a State: How Certain Schemes to Improve the Human Condition Have". Ühe avarapilgulise multidistsiplinaarse käsitluse on viimaks lisanud ka Jared Diamondi (2005) raamat "Collapse: How Societies Choose to Fail or Succeed". Vaatamata neist enamusele omase süngevõitu, vaid ühiskonna arengu üleminekuaegse pöördsündmuse varjukülge käsitlevatele raamatutele, pole tsivilisatsiooni areng kui selline lõppenud. Just tänu eelnevate tsivilisatsioonide toele ja eeskujule on saanud alguse neid uut moodi ja uuel tasemel jätkanud ja edasiviinud järgnevad tsivilisatsioonid.
Orm Valtson

Orm Valtson (1. detsember 1958 – 13. november 2010 Nida) oli Eesti omavalitsustegelane ja poliitik.
Orm Valtson õppis 1972. aastani Tallinna 46. Keskkoolis ja lõpetas 1977. aastal Tallinna 32. Keskkooli. 1985. aastal lõpetas ta Tallinna Pedagoogilise Instituudi üldtehniliste distsipliinide õpetajana ning õpetas seejärel kuni 1987. aastani Saue Keskkoolis.
Ta oli aastatel 1989–1999 Saue linnapea, kuni 2005. aastani Harju maavanem ja 2008. aastast kuni surmani uuesti Saue linnapea.
Orm Valtson kuulus Reformierakonda. Ta valiti seitsmel korral Saue volikokku.
Ta hukkus maapurjetamisõnnetuses.
Aires Ali

Aires Bonifacio Baptista Ali (sündinud 6. detsembril 1955) on Mosambiigi poliitik, kes oli 16. jaanuarist 2010 kuni 8. oktoobrini 2012 Mosambiigi peaminister.
Ta kuulub Mosambiigi Vabastusrindesse.
Aastatel 1995–2000 oli ta Niassa provintsi kuberner, 2000–2004 Inhambane provintsi kuberner ja 2005–2010 haridusminister.
8. oktoobril 2012 vabastas president Armando Guebuza ta päevapealt ametist ja nimetas uueks valitsusjuhiks Alberto Vaquina.
Silver Karjus

Silver Karjus (sündinud 23. juunil 1975) on eesti tennisetreener. 
2010. aastast 2012. aasta märtsini oli ta Kaia Kanepi treener.
Sportlasena.
Silver Karjus on koolipõlves harrastanud pallimänge, purjetamist, lauatennist, maadlust ja poksi. 1992. aastal tuli Karjus petangi paarismängus Eesti meistriks.
Tennisetreeninguid alustas Karjus 19aastaselt Rakvere Tenniseklubis. Ta on harrastustennisist, kes on osalenud kohalikel liigatennise turniiridel.
Treenerina.
Karjus töötas treenerina 2005.–2007. aastani Suurbritannias ja pärast seda Eestis US Tenniseakadeemias. 
Silver Karjus tegutseb peamiselt noorte talentide tennisetreenerina, kuid aeg-ajalt abistab ka profitennisiste.
2010. aastast 2012. aasta märtsini oli ta Kaia Kanepi treener.
2013. aastal abistas ta grusiinlanna Anna Tatišvilit (WTA 74.).
2020. aastal abistas ta ukrainlanna Lesia Tsurenkot (WTA 72.).
Bernard Makuza

Bernard Makuza (sündinud 30. septembril 1961) on Rwanda poliitik.
8. märtsist 2000 kuni 7. oktoobrini 2011 oli ta Rwanda peaminister.
Ta on hutu. Ta kuulus varem nüüdseks keelustatud parteisse Demokraatlik Vabariiklik Liikumine, mida süüdistati genotsiidi soosimises. Enne peaministriks saamist lahkus ta parteist ning on pärast seda olnud parteitu. 
Enne peaministriks saamist oli ta muu hulgas Rwanda suursaadik Burundis ja Saksamaal.
Bernard Makuza on president Paul Kagame tädipoeg.
Souleymane Ndéné Ndiaye

Souleymane Ndéné Ndiaye (sündinud 6. augustil 1958 Kaolack) on Senegali poliitik, kes oli 30. aprillist 2009 3. aprillini 2012 Senegali peaminister. 
Souleymane Ndéné Ndiaye kuulub Senegali Demokraatlikku Parteisse. Ta on Demokraatliku Partei poliitbüroo ja täitevkomitee liige. Ta on hariduselt jurist.
2002 valiti Ndiaye Guinguinéo linnapeaks ja sellel ametikohal on ta tänapäevani. Ta on olnud Senegali presidendi Abdoulaye Wade'i pressiesindaja ja erinõunik. Minevikus on ta olnud ka Edela-Senegalis asuva Faticki piirkonna piirkonnanõukogu esimene asepresident.
9. märtsist 8. augustini 2005 oli ta tööminister ja seejärel, alates 9. augustist kuni 2007. aastani presidendi kabinetiülem. 2007. aasta parlamendivalimistel valiti ta Senegali Rahvusassamblee saadikuks Sopi koalitsiooni nimekirjas, mis kogus 69% häältest ja võitis 150 kohast 131. Selle koalitsiooni juhtiv erakond oli Senegali Demokraatlik Partei. 19. juunil 2007 määrati Ndiaye keskkonna- ja looduskaitseministriks Cheikh Hadjibou Soumaré valitsuses, aga juba 5. juulil määrati ta meremajanduse riigiministriks. Tema haldusala laiendati 3. detsembril 2007, allutades sellele kalapüügi, ja hiljem laiendati seda veel meretranspordi võrra.
2009. aasta märtsis toimunud kohalikel valimistel valiti Ndiaye tagasi Guinguinéo linnapeaks. Sopi koalitsioon sai nendel valimistel tugevasti lüüa ja Ndiaye oli üks väheseid koalitsiooni linnapäid, kes tagasi valiti. Üldise halva valimistulemuse tõttu astus peaminister Soumaré tagasi. President Wade määras Ndiaye 30. aprillil 2009 uueks peaministriks.
Kuulujuttude järgi tahtnud president algul määrata peaministriks oma poja Karim Wade'i, kes oli kandideerinud kohalikel valimistel pealinnas Dakaris, kuid seal võitis valimised opositsioon, kuigi ka Karim Wade sai koha linnavolikogus. Avalikkuse silmis oli tulemus siiski presidendi pojale alandav ja sellepärast ei sobinud teda peaministriks määrata.
Ndiaye peaministriks määramise ajal levisid laialt kuulujutud, justkui ei saaks Ndiaye ja Karim Wade teineteisega läbi. Ndiaye kohtus Wade'iga ja pakkus talle kohta valitsuses. Viimane võttiski selle vastu ning määrati rahvusvahelise koostöö ministriks, regionaalministriks, õhutranspordiministriks ja infrastruktuuriministriks. Ndiaye rääkis Karim Wade'ist kiitvalt ja lükkas ümber väite, et nende omavaheline suhe on halb. Ta tunnistas poliitilisi erimeelsusi, kuid ütles, et see on normaalne ja et nende vahel ei ole probleeme. Üldiselt usutakse siiski, et president soovib oma pojast teha enese järglast, ja sellepärast peetakse kõike Karim Wade'iga seonduvat eriti oluliseks.
3. aprillil 2012 nimetas uus president Macky Sall Ndiaye asemel valitsusjuhiks Abdoul Mbaye.
Barnabas Sibusiso Dlamini

Barnabas Sibusiso Dlamini (15. mai 1942 – 28. september 2018) oli Svaasimaa poliitik, aastatel 2008–2018 Svaasimaa peaminister.
Ta oli peaminister ka aastatel 1996–2003.
Aastatel 1984–1993 oli ta rahandusminister.
Geraldton

Geraldton on sadamalinn Lääne-Austraalias.
Geraldton asub 424 km Perthist põhja suunas.
Medina

Medina (kodanikunimega Andrea Fuentealba Valbak; sündinud 30. novembril 1982 Risskovis) on taani R&amp;B- ja hiphoplaulja ja laulukirjutaja.
Tema debüütalbum "Tæt på" ilmus 2007. aastal.
Mohrenschildti suguvõsa vastastikuse abiandmise selts

Mohrenschildti suguvõsa vastastikuse abiandmise selts on aastal 1903 Tallinnas asutatud selts, mille eesmärgiks oli ühendada Mohrenschildti suguvõsa liikmeid, anda neile kombelist toetust ja rahalist abi. Eesti Vabariigi ajal registreeriti selts 24. aprillil 1920 uuesti.
Seltsi liikmeks võisid saada kõik abielust sündinud Berend Robert von Mohrenschildti (1786-1831) ja Berend Wilhelm von Mohrenschildti (1783-1831) meessoost järeltulijad ning nende abikaasad, lesed ja tütred (ka siis kui nad sama perekonnanime ei kanna).
Õigus seltsilt abi saada oli nii Eestis kui ka väljaspool Eestit elavatel suguvõsa liikmetel
Selts otsustas ennast likvideerida 15 jaanuar 1935 - "... arvesse võttes, et peale ühe kõik suguvõsa liikmed on surnud või teadmata äraolijad. Ainus veel olemasolev suguvõsa meessoost liige asub Eestis ainult ajutiselt".
Otsuse kinnitas 13 veebruaril 1935 Tallinna Vaestelaste Kohus.
Seltsi viimane esimees oli Berend Mohrenschildt
Matthew Williamson

Matthew Williamson (sündinud 23. oktoobril 1971 Chorlton-cum-Hardys Manchesteris Inglismaal) on briti moekunstnik, kelle loomingus on tihti indiapäraseid mõjutusi.
Õpingud.
Williamson õppis oma sünnikohas kuni 17. eluaastani. Siis kolis ta Londonisse ning õppis kunsti- ja disainikoolis Central Saint Martin’s College of Art and Design, mille lõpetas 1994. aastal bakalaureusekraadiga moedisaini ja trükikangaste alal.
Töö ja looming.
Karjääri moetööstuses alustas Williamson kaheaastase perioodiga, mil ta tegi tööd Georgina Von Etzdorfile, Marnile, Monsoonile ja Accessorize’ile.
Pärast seda, kui tema valmistatud pärlkaunistustega kotid ja sallid olid köitnud laiemat tähelepanu, rajas Williamson koos oma äripartneri Joseph Velosaga 1997. aastal oma rõivaste kaubamärgi nime Matthew Williamson all. Sama aasta septembris esitles Williamson Londoni moenädala raames oma debüütkollektsiooni „Electric Angels“. Kollektsioon sisaldas mandariini-, fuksia- ja magentatoonides asümmeetrilise lõikega rõivaid, andes aimu Williamsoni isikupärastest stiilist ja käekirjast. 2002. aasta veebruaris jõudis Williamsoni kollektsioon esimest korda New Yorgi moenädalale.
Williamsoni kaubamärgi kauplus Londonis avas uksed 2004. aasta märtsis. 2005. aastal tõi Williamson turule oma parfüümisarja ja 2009. aastal avas oma veebipoe.
2005. aastal asus Williamson Itaalia moemaja Pucci loovjuhi kohale, jätkates samaaegselt tööd omanimelise kaubamärgiga. 2008. aasta sügisel pöördus ta tagasi Londonisse ja keskendus taas oma kaubamärgi arendamisel.
2007. aastal tähistas Williamson Londoni moenädalal 10 aasta möödumist oma esimese kollektsiooni esitlusest üritusega, mis sisaldas ka muusik Prince'i performansit. Londoni disainimuuseumis oli väljas retrospektiivnäitus „Matthew Williamson – 10 aastat moes“. 2009. aasta septembris kutsus Briti Moenõukogu Williamsoni osalema Londoni moenädala 25. aastapäeva tähistamisel.
Williamson tegi 2009. aastal disainikoostööd kiirmoebrändi H&amp;M-iga, tuues firma poodides müügile nii naiste- kui ka meestekollektsiooni, seejuures oli H&amp;M-ile loodud meestekollektsioon Williamsoni esimene katsetus meeste rõivaste loomises.
Praegu toob Matthew Williamsoni moemaja aastast turule neil naisterõivaste kollektsiooni ja tema rõivaid müüvad 170 hulgimüüjat üle maailma. Lisaks tegutsevad Matthew Williamsoni kaubamärgi poed Londonis ja New Yorgis ning firmal on oma boks Dubais asuvas Dubai Mallis. Internetipood on avatud Suurbritannia, Euroopa ja USA klientidele.
2010. aasta oktoobris sõlmis Matthew Williamson litsentsilepingu MBFG-ga (Mariella Burani Fashion Group). Leppe tulemusel sündis uus koostöökaubamärk Muse by Matthew Williamson, mis peaks poodidesse jõudma 2011. aasta sügisel.
Tunnustus.
2004. aastal nimetati Matthew Williamson Elle'i aasta disaineriks ning 2005. aastal sai ta Moet and Chandoni moeauhinna. 2008. aasta Briti moeauhindade jagamisel kuulus Williamsonile punase vaiba ürituste aasta disaineri auhind. Kolmel korral on Williamson olnud Briti moeauhindade aasta disaineri auhinna nominent.
Georg Gross

Georg Gross (sündinud 22. jaanuaril 1983) on Eesti autorallisõitja.
2009. aastal võitis ta Ford Focus WRC 03 autoga Viru ralli ja Saaremaa Ralli.
2011. aastast sõitis ta Ford Focus WRC 08 autoga. 2013. aastal tuli ta Eesti meistriks.
2017. aastast sõidab ta Ford Fiesta RS WRC autoga. Samal aastal tuli ta Eesti meistriks. Ott Tänaku kaardilugejana võitis ka Saaremaa ralli.
2017. ja 2019. aastal tuli taas Eesti meistriks.
Isiklikku.
Tema isa on ettevõtja Oleg Gross. Tema abikaasa on Katrin Gross, neil on ühine tütar.
Juvan Šestalov

Juvan Šestalov (vene keeles "Юван Николаевич Шесталов"; 22. juunil 1937 Handi-Mansi autonoomne ringkond, Berjozovo rajoon, Kamratka küla – 5. november 2011) oli mansi kirjanik, kes on kirjutanud nii mansi keeles kui ka vene keeles. 
Pärast Nõukogude Liidu kokkuvarisemist nimetas Šestalov end šamaaniks. Sellest ajast peale väitis Šestalov ka seda, et mansid on sumerlaste järeltulijad, mida usuvad vähesed.
Yupana

Yupana (ketšua keeles 'loendamise masin') on seade, mida inkad kasutasid tõenäoliselt arvutamiseks. Üldiselt arvatakse, et seda kasutati sarnaselt abakusega, kuigi on ka kahtlejaid. 16. sajandi Hispaania vaimuliku José De Acosta töödes on vihjeid, et inkad kasutasid sarnast seadet:
On arvatud, et sellised arvutuslauad kasutasid Fibonacci arve, et vähendada igale väljale vajalike terade arvu.
Georg Sabler

Georg Sabler (Zabler) (7. märts 1700 Dobschau – 1. märts/12. märts 1740 Haljala) oli Eesti vaimulik.
Elulugu.
Georg Sabler sündis Dobschaus, Ülem-Ungaris (praeguse haldusjaotuse järgi Dobšiná, Košice maakonnas, Slovakkias). Õppis Dobšiná (Dobschau), Banská Bystrica (Neusohl) ja Bratislava (Pressburg) koolides. Immatrikuleerus 7. oktoobril 1720 Halle ülikooli. Oli aastast 1722 Albu vaeslastekooli õpetaja. Ordineeriti 17. veebruaril/28. veebruaril 1725 õpetajaks.
Oli aastatel 1725–1729 (kutsuti 25. detsembril 1724/5. jaanuaril 1725) Kadrina Katariina koguduse adjunktõpetaja. Aastatel 1729–1740 oli ta (kutsuti 10. septembril/21. septembril 1729, introdutseeriti 9. novembril/20. novembril 1729) Haljala Püha Mauritiuse koguduse õpetaja. Ta oli pietistlik vaimulik.
Isiklikku.
Georg Sabler oli kaks korda abielus. Tema esimese abikaasa Sophia Helena (1705–1728) isa Georg Handtwig oli Kadrina Katariina koguduse õpetaja. Tema teisest abielust Anna Magdalena (neiuna Krechter, hiljem Schoten; 1708–1781), nende poeg Thomas Sabler (ja ka pojapoeg Georg Christian Sabler) olid Haljala Püha Mauritiuse koguduse õpetajad.
Mansi kirjandus

Mansi kirjandus on mansi keeles kirjutatud ilukirjandus.
Krabi Kool

Krabi Kool oli eraüldhariduskool, mis tegutses Võru maakonnas Rõuge vallas Krabi külas 1. septembrist 2014 kuni 1. märtsini 2020.
Kooli pidaja oli MTÜ Ostium ja kooli direktor endise Krabi Põhikooli viimane direktor Ale Sprenk. Alates 2018/2019. õppeaastast oli kooli direktor Merike Mägise. Krabi Kool oli Eestis ainuke erakool, millel oli õpilaskodu.
Ajalugu.
2014. aastal otsustas tollane Varstu vald Krabi Põhikooli sulgeda, sest kooli oli õppima jäänud ainult neli Varstu valla last. Koolimaja anti MTÜ Ostium kasutusse ja seal alustas 1. septembrist 2014 tegevust Krabi Kool – erakool, mis oli mõeldud õpilaskodu vajavatele ja haridusliku erivajadusega lastele. Koolile väljastati Eesti haridus- ja teadusministri 22. juuli 2014. aasta käskkirjaga nr 288 „Koolitusloa andmine Krabi Koolile“ tegevusluba õppe korraldamiseks I-III õppeastmes tähtajaga kuni 31. augustini 2017.
2017. aastal õppis Krabi Koolis 65 erivajadusega last üle Eesti, kes kõik elasid õpilaskodus. Kool taotles ministeeriumilt koolitusloa pikendamist. Sama aasta kevadel oli Haridus- ja Teadusministeerium teavitanud kooli pidajat, et riik plaanib lõpetada 1. jaanuarist 2018 õpilaskodude kohtade otserahastuse, suunates selle omavalitsustesse. Sellel ja veel mõnel ettekäändel otsustas MTÜ Ostium 2017. aasta suvel, et 1. septembril kooli ei avata. Paralleelselt algatas prokuratuur õpilaste kaebuste alusel kriminaaluurimise, sest õpetajaid süüdistati õpilaste kehalises väärkohtlemises. Kohtu alla anti koolidirektor, kelle süü ei leidnud aga kohtus tõendamist.
Kool avati uuesti 2018. aasta sügisel, kuigi juriidilises mõttes ei olnud kool ka eelneval õppeaastal suletud (koolil oli kehtiv koolitusluba, õpilasi võeti vastu aastase lepinguga, eelneval õppeaastal lepinguid lihtsalt ei pikendatud, nüüd jätkati õpilaste vastuvõtuga).
2019. aasta detsembris viis Haridus- ja Teadusministeerium Krabi Koolis läbi riikliku järelevalve, mille eesmärk oli hinnata, kas kooli õppe- ja kasvatustegevus vastab haridusasutustele kehtestatud nõuetele. Järelevalve käigus tuvastati olulisi probleeme õppe- ja kasvatustöös, mis puudutasid koolis töötavate õpetajate kvalifikatsiooni, õppetundide pikkust ja mahtu, mittestatsionaarse õppe korraldamist ning hariduslike erivajadustega õpilaste toetamist. Kuna ministeerium ei saanud koolilt tõendeid selle kohta, et puudused suudetakse kõrvaldada, otsustas ministeerium 2020. aasta veebruaris tühistada Krabi Koolile 2017. aastal väljastatud tähtajalise koolitusloa. Otsus jõustus 1. märtsil 2020. See oli esimene kord, kui Eestis oli riikliku järelevalve tulemusena üldhariduskoolilt õpetamisõigus ära võetud.
2022. aastal müüs vald koolimaja ligi 200 000 euro eest ettevõttele OÜ Krabimaania, kes hakkas sellest ehitama hooldekodu, mis peaks valima 2023. aasta lõpul või 2024. aasta algul.
Sedkõrkeštš

Sedkõrkeštš on alev Venemaal Komi Vabariigis Sõktõvkari linnaringkonnas. 
Asub Võtšegda paremal kaldal Sõktõvkarist kirdes.
1965. aastal sai aleviks.
Elanike arv on 1958 (2010).
Žešart

Žešart ehk Zövsjört (komi Зӧвсьӧрт) on alev Venemaal Komi Vabariigis Ust-Võmi rajoonis. 
Asub Võtšegda paremal kaldal 80 km Sõktõvkarist kirdes.
Asulat on mainitud juba 1586. aastal. 1946 avati külas vineeritehas. 1961. aastal sai aleviks.
Elanike arv on 9271 (2010). 1989 oli elanike arv 12 700.
Zbigniew Wąsiel

Zbigniew Wąsiel [zbi'gniev v'onsiel] (sündinud 29. jaanuaril 1966 Chrzanówis) on Poola multimeediakunstnik ja skulptor.
Elulugu.
Zbigniew Wąsiel õppis aastatel 1987–1993 Gdański kunstiakadeemias skulptuuri erialal. Elab ja töötab Oslos.
Fotosid.
"Arhetüüp", installatsioon, Gdańsk "1993".
Tsükkel

Tsükkel (kreeka keeles κύκλος "kýklos"; ladina keeles "cyclus" 'ring'; sanskriti keeles "mandala", ka "chakra" 'ratas') on tervikut moodustav korduvate sündmuste rida. 
Tsükli all mõistetakse tavaliselt samade sündmuste teatud järjestuses kordumist ajas. 
Kestust, mille jooksul toimub sündmuse kordumine, nimetatakse perioodiks. 
Tsükkel võib koosneda osadest, mida nimetatakse faasideks. 
Tsükkel on kujutlusega seotult üks suurim teisi põhikujundeid (arhetüüpe) hõlmav ja kokkuvõttev kujund, mille võrdkujuliseks vasteks peetakse tavaliselt aastat oma 365 päevaga (360-kraadine ring). Kuid see on ka abivahend mõtlemaks ajast, kasutades seda mudelina aja ja selle osade käsitlemisel. Sellest tulenevad mõisted "ajaring" (ajaratas) ja "eluring". Küsimus, kas ajaloo kulg on tsükliline või lineaarne, on olnud inimajaloos fundamentaalne.
Tsükkel on ratta tähenduses mõnes keeles kasutusel ka tehniliste vahendite korral: näiteks bitsükkel jalgratta tähenduses ja mootortsükkel ("mototsikl, tsikkel") mootorratta tähenduses. Eesti keeles on sõnast "ratas" veel muidki sarnaseid tuletisi.
Tsükkel on seotud ka sõnaga "entsüklopeedia", mis tuleb kreeka väljendist" enkyklios paideia" (sõna-sõnalt 'ringis harjutamine', tõlkevastena on kasutatud sõna "haridusring"). Tänapäeval levinud tähendus "tähestiku järjekorras teabeallikas" pärineb aastast 1644, tihti viidatakse prantsuskeelsele entsüklopeediale "Encylopédie ou Dictionnaire raisonné des Sciences, des Artes, et des Métiers" (1751–1765).